Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 40/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„HEGYKŐI PETREZSELYEMGYÖKÉR“

EU št.: PGI-HU-02492 – 8. 3. 2019

ZOP ( ) ZGO (X)

1. Ime (ZOP ali ZGO)

„Hegykői petrezselyemgyökér“

2. Država članica ali tretja država

Madžarska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba „Hegykői petrezselyemgyökér“ je korenasti peteršilj, ki se prideluje z gojenjem vrste Petroselinum crispum L. Sorte, ki se uporabljajo, so eagle, berliner halblange (srednje dolga, zgodnja sorta), fakir in arat (dolgi sorti).

Ob dajanju v promet je peteršilj „Hegykői petrezselyemgyökér“ valjast, dolg od 200 mm do 300 mm, premera oz. širine od 20 mm do 40 mm, tehta pa od 50 g do 150 g. Glavnina korenine je snežno bele barve ter gladka in nerazvejana. Peteršilj „Hegykői petrezselyemgyökér“ se od drugih korenastih peteršiljev razlikuje po bolj gladki obliki, nerazvejanosti ter intenzivnem začimbnem okusu in vonju.

Peteršilj „Hegykői petrezselyemgyökér“ ima naslednje kemijske parametre:

— vsebnost sladkorja: najmanj 9 g/100 g (teže) svežega pridelka,

— vsebnosti kalcija: najmanj 30 mg/100 g svežega pridelka,

— vsebnost fosforja: najmanj 30 mg/100 g svežega pridelka.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Peteršilj „Hegykői petrezselyemgyökér“ se prideluje in pobira na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Peteršilj „Hegykői petrezselyemgyökér“ se prideluje v bližini jezera Fertő v županiji Győr-Moson-Sopron v madžarski regiji Zahodna prekodonavska. Prideluje se znotraj upravnih mej vasi Hegykő in Fertőhomok, na območju severno od glavne ceste, ki poteka skozi navedeni vasi do juga jezera Fertő.

5. Povezava z geografskim območjem

Povezava med peteršiljem „Hegykői petrezselyemgyökér“ in geografskim območjem temelji na kakovosti pridelka.

Korenasti peteršilj, ki se prideluje ob jezeru Fertő, je znan in priljubljen že približno 200 let. Peteršilj „Hegykői petrezselyemgyökér“ se od korenastih peteršiljev, ki se pridelujejo drugje na Madžarskem, razlikuje po snežno beli barvi, bolj gladki obliki, nerazvejanosti ter intenzivnem začimbnem okusu in vonju, na kar vplivajo tla in podnebje jezera Fertő ter obronki Alp.

Odkar so bili sprejeti protipoplavni ukrepi, rahla, globokoplastna in sveža tla suhega jezerskega dna omogočajo globoko rast gladkih in nerazvejanih korenin korenovk.

Del jezera Fertő je obrobje vasi Hegykő, skupne značilnosti tal pa so heterogen, mozaični položaj, profil tal, ki zajema aluvialne plasti, zelo raznolika mehanska sestava, visoka vsebnost CaCO3 in alkalnost ali v nekaterih primerih močna alkalnost.

Tla kotline jezera Fertő je od nekdaj oblikovalo naravno gibanje vode. Vode jezera Fertő ob visokih vodostajih ali stalnih severnih vetrovih pogosto poplavljajo nižje ležeča območja, s čimer se na poplavljena območja nanašajo raztopljene soli ter suspendirani delci peska, melja in gline. Glavni dejavniki, ki na tem območju vplivajo na oblikovanje tal, so torej odlaganje in izravnavanje sedimentov, nastajanje travnatih tal ter kopičenje soli in zaslanjevanje. Taka tla so običajno sivkasta, vsebujejo pa sedimente in grob pesek, ki izvira z dna jezera. So preprosta za obdelovanje, vendar imajo uravnotežen vodni režim, zaradi česar so zelo primerna za pridelovanje korenovk, kot je „Hegykői petrezselyemgyökér“.

Korenine imajo večje vrednosti kalcija in fosforja zaradi glavnih dejavnikov, ki vplivajo na oblikovanje tal na območju jezera Fertő, tj. odlaganja in izravnavanja sedimentov, nastajanja travnatih tal ter kopičenja soli in zaslanjevanja.

Za pridelavo peteršilja „Hegykői petrezselyemgyökér“ so zelo ugodne tudi lokalne podnebne razmere, saj je to območje najhladnejša in najbolj mokra ravnica na Madžarskem. Povprečna temperatura je –2 °C januarja in +22 °C julija, povprečna letna temperatura pa približno +10 °C. Nižje poletne temperature so zelo primerne za pridelovanje peteršilja „Hegykői petrezselyemgyökér“, saj je optimalna temperatura za njegovo gojenje približno 16 °C.

Intenziven začimbni okus in vonj peteršilja „Hegykői petrezselyemgyökér“ sta posledica posebnega podnebja v regiji jezera Fertő. Lokalne podnebne razmere, predvsem daljše rastne sezone zaradi hladnega in mokrega vremena, so ugodne za nastajanje arom.

Veliko količino vode, ki je potrebna med kaljenjem in v začetnem obdobju rasti korenastega peteršilja, zagotavlja letna količina padavin, ki znaša 650–700 mm.

Ravni donosa so običajno predvidljive zaradi vsebnosti vode v tleh in nivoja podtalnice velikega jezera Fertő, ki je oddaljeno približno 1 200–1 500 m ter pod vplivom prevladujočih severnih in severnozahodnih vetrov zagotavlja potrebno vlažnost. Območje je od pomladi do jeseni izdatno obsijano s soncem in ima do 2 000 sončnih ur na leto.

Med zorenjem se zaradi veliko sončnih ur in daljše rastne sezone, ki je posledica hladnega podnebja, spodbuja nastajanje sladkorja, ki peteršilju „Hegykői petrezselyemgyökér“ zagotavlja visoko vsebnost sladkorja.

Srednje gosta peščeno ilovnata tla regije in njeno podnebje sta popolna za pridelavo korenovk, kot je „Hegykői petrezselyemgyökér“. Rahla sedimentno peščena tla zagotavljajo gladko in nerazvejano obliko korenine. Daljša rastna sezona zaradi hladnega in mokrega vremena je ugodna za nastajanje začimbnih arom. Veliko število sončnih ur med zorenjem zagotavlja visoko vsebnost sladkorja v korenini.

Poleg lastnosti tal na razvoj dolgega, nerazvejanega peteršilja „Hegykői petrezselyemgyökér“ močno vplivajo tudi načini pridelave.

Jeseni se v zoranih tleh oblikujejo 40 cm globoke brazde, pri čemer so lehe visoke 30 cm in na sredini med seboj oddaljene 75 cm, tla pa so zravnana. Po brazdah se raztrosi od 25 do 30 semen na meter in vrsto na globini od 1 cm do 2 cm. Plitko sejanje močno vpliva na to, da rastlina enakomerno vzklije iz tal. S finim valjanjem se razrahljajo tla, ki rada hitro razpokajo, kar rastlini pomaga vzkliti.

Zaradi sejanja v brazde in lastnosti tal korenina ostane nerazvejana in gladka, pobiranje pa je enostavno, pri čemer se rastlina ne poškoduje.

Na začetku je pobiranje ročno in selektivno, dokler celotna rastlina ustrezno ne dozori. Za izbiranje korenin, ki se že lahko poberejo, je treba imeti veliko strokovnega znanja. Po mehanskem rahljanju tal se rastlina pobira ročno, in sicer celoten pridelek hkrati.

Peteršilj „Hegykői petrezselyemgyökér“ je med potrošniki zelo znan, uživa sloves in je precej iskan. Njegov pomen je poudaril Dénes Sándor v doktorski disertaciji z naslovom A gasztronómia szerepe Magyarország idegenforgalmi földrajzában (Vpliv gastronomije na madžarski turistični zemljevid), ki jo je pripravil v okviru doktorskega študija na Univerzi v Pécsu leta 2012 in v kateri je peteršilj „Hegykői petrezselyemgyökér“ opisal kot eno od značilnih lokalnih sestavin regije Zahodna prekodonavska.

Sklic na objavo specifikacije

(drugi pododstavek člena 6(1) te uredbe)

https://gi.kormany.hu/foldrajzi-arujelzok

(1) UL L 343, 14.12.2012, str. 1.